R5dwMg/zh-wiki-yue-long huggingface dataset:
好似人類、貓同狗就係行多次繁殖嘅。喺呢啲物種當中，一對典型嘅父母一世可以生多次細路，而且每次生嘅後代數量唔多－貓同狗每次頂櫳生嗰幾隻後代，人就係每次通常生一兩個，而且唔會話生完父母就死。事實係，哺乳類差唔多冚唪唥都係行多次繁殖嘅。
北極熊，又叫做白熊，係喺北極圈裏面土生土長嘅熊，亦係現存陸上最大型嘅食肉動物之一。佢係位於北極裏面食物鏈嘅最頂層。佢擁有極厚嘅脂肪同毛髮嚟保暖，外表雪白，喺雪地上係良好嘅保護色，但裏面皮膚其實係黑色嘅。
溫室效應導致北極冰川融化，開始危及佢哋嘅生存，有分析顯示佢哋可能會喺21世紀絕種。呢個趨勢可以由佢哋活動範圍嘅最南端一路向北遷移睇得出，而家啲人亦冇任何計劃將佢哋移居至其他適合佢哋生存嘅環境，好似南極洲。
北極熊作為最大型嘅陸上食肉動物，佢擁有老虎兩倍嘅體積同獅子兩倍嘅重量，成年雄性北極熊大概重400至600公斤，最極端嘅甚至超過800公斤。成年嘅雌性北極熊嘅體積大概係雄性嘅一半，而重量就大概係200至300公斤。
北極熊嘅種類數仍然係統計緊，IUCN/SSC Polar Bear Specialist Group呢個國際性研究及管理北極熊事務嘅科學團隊大概確認咗20種唔同嘅北極熊種類，而其他科學家就大約確認咗6種唔同嘅北極熊種類，但冇任何仍然生存嘅亞種︰
北極熊嘅鼻同皮膚係黑色嘅，但係同毛嘅顏色好唔同。喺佢哋甩毛嗰陣，啲毛係白色，夏天嗰陣啲毛俾陽光氧化為黃色，有時重會顯示到綠色。佢哋啲毛嘅作用係為咗提供極佳嘅保護色同禦寒能力。好多人幻想啲北極熊打獵嗰陣會冚住黑色嘅鼻，驚俾獵物發現，但係到目前為止仍然未有科學家觀察到。
同其他喺北極生活嘅動物唔同，北極熊永遠唔會喺夏天甩外皮令身體變得較為陰暗。佢啲毛係透明同無上色嘅。啲毛之所以顯示係白色而唔係透明就好似當水點匯聚成雲後，雲都唔係透明呢個道理一樣。啲毛吸收咗紫外光，因此並唔會傳送光同熱到皮膚。
2005年7月，少數喺波菲特動物園嘅北極熊，外表因為藻類喺毛管上生長而變成綠色，而芝加哥當年嘅氣候極之悶熱。但係動物園嗰邊並無採任何行動，因為過去嘅經驗係藻類嘅生長對北極熊並無負面影響。動物園職員認為畀北極熊曝露喺氯氣或漂白劑之下對佢造成嘅傷害重大。
2004年2月，兩隻喺新加坡動物園嘅北極熊外表亦因為咁變咗綠色。動物園發言人指咁係因為新加坡悶熱嘅天氣令藻類容易生長。受影響嘅北極熊俾過氧化氫沖洗後就回復返原來嘅顏色。呢種情況喺1979年夏天聖地牙哥動物園亦出現過，但嗰次係用鹽水來幫受影響嘅北極熊治療。
北極熊游水好掂，佢哋通常可以喺離大陸幾里嘅地方出沒。咁可能係佢哋開始進化到喺海捕捉獵物嘅訊號，但最近有證據顯示出咁係因為溫室效造成冰川融化而令佢哋焗住噉做。佢哋喺陸上獵食嘅效率亦好高，咁係因為佢哋奔走速度奇高，甚至跑得快過人。
作為食好多魚嘅食肉動物，北極熊消化咗大量維他命A，並儲喺個肝度，以前人類經常因為唔知情而食咗北極熊嘅肝而導致中毒。雖然成日食好多肉，但佢哋亦會食腐肉，例如擱淺嘅鯨魚，此外亦會食蔬菜類，主要係生長喺晚夏嘅漿果同樹根。
因為喺北極嘅水抑係就被冰封，抑係就太多鹽而唔適宜飲用。佢哋主要液體來源係獵物嘅血。然而，如果北極熊長時間唔夠嘢食，佢哋嘅新陳代謝會移向冬眠狀態，因為北極熊能夠有效咁由皮下脂肪提取能量同水，佢啲血亦可以容忍較高濃度嘅尿素、尿酸同埋肌酸酐，大部份動物如果係咁一早已經死咗。
北極熊喺春天交配，雄性同埋雌性北極熊會短暫配對，目的只係為咗傳宗接代而唔係永久結合。雌性北極熊嘅懷孕期係240日，北極熊BB通常會喺早冬出世。北極熊一胎通常會有2隻，有啲一胎會有3隻，最高紀錄係一胎4隻。
同其他熊屬嘅熊相似，啱啱出世嘅北極熊好細隻，大概長30厘米重700克，兼且佢哋出世嗰陣係無人幫手同埋合埋對眼。佢哋去到大概1個月大對眼至會打開，個半月大就識行，4至5個月大會斷奶。佢哋會同阿媽一齊打獵至10個月大。
人類認為浣熊類動物同熊類已經喺地球上生活咗3000萬年咁耐，而大概1300萬年前，眼鏡熊由其他熊類動物分離出來。而喺大概600萬年前，熊類大約分6種。而棕熊同埋北極熊就係喺大概200萬年前由同一祖先分離出嚟嘅兩個唔同種類，但佢哋會互相交配孕育出其他雜種。
北極熊因為佢哋獨特嘅白色毛髮及繁殖地引嚟爭議及聞名。好多公司好似可口可樂及克隆代克用北極熊做商標，此外，電視劇Lost經常播放北極熊喺小島上活動嘅情況，雖然好多人相信佢哋喺節目出現同The Dharma Initiative有關。
文獻記錄最早飼養北極熊嘅年份大約係公元前3世紀，托勒密二世可能喺埃及養過人類史上第一隻北極熊。美國第一隻北極熊係喺1859年被送到費城動物園，而德國亦喺1888年從馬戲團中得到。香港海洋公園發展藍圖其中一個項目亦係養北極熊。
海豹係對鰭足亞目種海豹科動物嘅統稱，係一類身體成紡錘體型、四肢特化成鰭狀嘅動物，海豹個頭圓頸短，又無外耳廓，因為佢哋嘅臉部生得好似貓從而得名海豹，以區別鰭足亞目其他兩個科嘅動物。佢哋高度適應海洋裏面嘅生活，多數時間喺海洋裏面活動，遍佈整個海域，以南極沿岸數量最多。
蟬，廣東話舊時叫沙蟬，係半翅目下嘅一科昆蟲。根據化石研究，蟬早喺三疊紀嗰陣經已存在喺地球上，而到咗而家，地球上已知嘅蟬物種有超過 3,000 種咁多，主要分佈喺溫帶至熱帶嘅地區，有啲仲會分佈喺沙漠地區。
一般嚟講，蟬嘅頭又闊又短，有明顯凸咗出嚟嘅額唇基，觸鬚短而且呈鬚狀。蟬嘅口器又細又長，入面有食管同口水管，尖尖地噉，屬於拮吸式－蟬會食樹汁，並且用佢哋呢個尖尖地嘅口拮穿樹皮嚟吸入面啲汁液。望上少少，蟬有 5 隻眼，包括 2 隻複眼同 3 隻單眼，複眼唔大，喺頭嘅兩側而且分得好開，呢啲眼令到蟬有良好嘅視力。
同一般以摩擦方式嚟發聲嘅昆蟲唔同，蟬公喺腹部第 1 至 2 截嘅兩側有發音器，主要包括咗背瓣、腹瓣、鼓膜、發音肌、腱盤、腱突起、腹面調節肌、鏡膜、褶膜、第三氣門、同共鳴室等嘅結構，而蟬乸因為身上冇呢啲結構所以唔識叫。
為咗要叫，啲蟬公好多時會趴喺樹幹上面，向前或者左右扭佢哋嘅腹嚟到調節佢哋所發出嚟嘅聲，並且透過鬥睇邊個嘅叫聲大聲啲好聽啲嚟到吸引啲乸飛過嚟同佢哋交配，而且每個物種嘅蟬都有佢哋獨特嘅旋律。蟬嘅呢種叫聲成日俾人話佢哋好似係「唱緊情歌」噉。
蟬個個物種都有某啲特定嘅週期，而且同質數有微妙嘅關係。好似係好出名嘅周期蟬噉，佢哋原產美國嘅東部地區，呢啲蟬嘅若蟲會匿喺地底成 13 或者 17 年先至破土而出嚟繁殖，令到美國東部有每 13 或者 17 年就一次大規模周期蟬求偶嘅奇景。
質數淨係可以俾 1 同佢哋自己整除，例如 12 就唔係一個質數，因為佢可以俾 2、3、4、6 等多個數整除。如果有種蟬佢每 12 年繁殖一次嘅話，噉佢繁殖親都會撞正每 2 年數量提升一次嘅天敵、每 3 年數量提升一次嘅天敵、每 4 年數量提升一次嘅天敵、同埋每 6 年數量提升一次嘅天敵，咁多天敵一齊獵食佢哋，恐怕會對呢個物種嘅蟬造成滅絕性嘅打擊。
甲蟲，係一個目嘅昆蟲。同第啲昆蟲一樣，甲蟲嘅身體分做頭、胸同埋腹三橛，身體俾一浸外骨骼包住，佢哋亦都同多數昆蟲一樣有兩對翼。喺外形上，甲蟲最大嘅特徵係「有裝甲」－同第啲昆蟲比起嚟，甲蟲最大嘅特徵係前翼俾零舍硬淨嘅翼鞘包住，當佢哋唔飛嗰陣，對翼鞘就會摺埋𢫏住隻蟲嘅胸同腹，幫手起到保護性嘅作用。
動物行為學對心理學嘅研究同分析嚟講好重要。心理學係研究人類行為嘅領域，而原則上，人類係動物嘅一種，所以心理學可以算係動物行為學嘅一個子領域。例如人同第啲動物都會識得喺見到嘢食嗰陣行埋去同嘗試將嚿嘢食吞落肚，所以兩者嘅食嘢行為都可以用類似嘅理論同數學模型嚟分析，而且對動物嘅食嘢行為嘅分析仲有助對人類食嘢行為嘅研究－攞人以外嘅動物嚟做研究嗰時，研究者通常都可以將啲動物韞喺實驗室嘅籠入面觀察，達致高度嘅控制，而「將受試者韞住」嘅研究因為道德問題難以用喺人類身上，即係話動物行為學可以做一啲心理學做唔到嘅實驗。
古典制約嘅過程喺大多數動物物種甚至某啲植物嘅身上都觀察得到，古典制約嘅過程令到生物能夠學識邊啲刺激傾向一齊出現，令到生物有能力預測周圍環境嘅變化。例如係有心理學實驗就顯示，人類喺撞到之前未遇到過嘅刺激嗰陣會留意呢啲刺激傾向同邊啲已知嘅刺激一齊出現，並且按呢個資訊對嗰啲新嘅刺激做判斷－例如家吓有個人 A 君，佢啱啱識咗個新朋友 B 君，如果 A 君每次撞到 B 君嗰陣都有啲令佢唔舒服嘅事發生嘅話，A 君好快會學識將 B 君同啲令佢唔舒服嘅事聯想埋一齊，學曉應該要避開 B 君。
由上面呢個例子睇得出，動物行為學上嘅發現可以應用喺人類研究嗰度，而且佢哋仲做得到一啲心理學做唔到嘅實驗－因為道德上嘅考量，科學家正路唔會攞人類嚟去做「擺佢哋入一個籠入面，要佢哋生細路，再睇吓佢哋迫到咁上下會唔會發癲」噉嘅實驗，但如果用嘅第啲動物，就俾人覺得比較可以接受。
豹可以話係完美嘅「獵人」，矯健身材，靈活，奔跑時速可達120公里，又識游水，又識爬樹，性情機敏，聞嘢聽嘢睇嘢都好好，智力高、醒目，匿埋能力高，呢啲都係老虎獅子做唔到嘅，佢亦係少數可適應唔同生境嘅貓科動物。
豹係機會主義者，佢嘅獵物主要有鹿、羚羊同野豬，但亦會捉靈貓、馬騮、雀、齧齒動物、昆蟲嚟食，有時食埋腐肉，要視乎獵物產地而定。喺唔夠獵物嗰陣，佢亦會捕獵家畜，因而發生人豹之間嘅衝突。同一般貓科動物一樣，豹會喺密林嘅掩護下，靜靜接近獵物，然後嚟一個突襲，攻擊獵物條頸或口鼻，令佢窒息。
家貓，通常簡稱貓，係一種小型嘅貓科動物。家貓係野貓嘅亞種，之所以會畀人嗌做「家」貓，係因為佢哋喺人類嘅屋企嗰度好常見。人類自古以嚟就有養貓嘅紀錄，並且喺成 5,000 年前就已經完全將貓馴養嗮。而到咗而家，家貓經已識得主動噉親近啲養佢哋或者餵佢哋嘅人，而且又曉捉老鼠同一啲害蟲，所以佢哋係響人類之間最有人氣嘅寵物之一，飼養率僅次於狗。
家貓喺身體構造上同其他貓科動物相似－有住強而有彈性嘅身體、快速嘅反射、𨦟利而又曉得伸縮嘅爪、同埋可以用嚟殺啲細隻獵物嘅尖牙。貓嘅感官好敏銳，聽到一啲頻率高到人類聽唔到嘅聲，而且仲可以係近乎全黑嘅環境嗰度睇到嘢，同大部份嘅哺乳類一樣嗅覺勁過人、但係彩色視覺渣過人。
一隻成年家貓嘅體重通常係喺 4 至 5 公斤左右，雖然有啲品種－例如係緬因貓－大隻到可以去到超過 11 公斤重，而另一方面亦都有報告話揾到有成年嘅家貓得 2 公斤重左右。目前世界紀錄最重嘅家貓有 21 公斤重，而有紀錄最輕嘅成年家貓就得 1 公斤重。
貓嘅脊骨同其他脊椎動物嘅一樣，係全身骨骼嘅支架，駁住佢哋嗰 13 條肋骨、膊頭、同埋盆骨等嘅部分嚟去組成完整嘅骨架。同人類嘅手臂唔同，貓嘅前肢係由兩嚿可以好自由噉郁動嘅鎖骨駁落去膊頭嗰度嘅，令到佢哋可以成隻捐入去啲原先得佢哋個頭先穿得過嘅空間度。
貓嘅頭骨有唔尋常噉大嘅眼窩，令到佢哋可以有對大眼，睇嘢嗰陣更加清楚，更加準確咁去追蹤細隻嘅獵物。另一方面，佢哋嘅頭骨有個好犀利嘅牙骹，而且有住好啱用嚟殺死獵物同埋撕開啲肉嘅尖牙。當一隻貓捉到佢隻獵物嗰陣，佢會用佢嗰兩隻又長又尖嘅犬齒一嘢咬落去獵物條頸度，將對牙插入去獵物嘅頸椎之間嘅空間，一吓整斷佢條脊骨，令到佢即刻癱瘓同死亡。
同其他貓科動物相比，家貓嘅犬齒之間嘅空間好窄，噉係為咗捕捉老鼠之類嘅細隻嚙齒目動物而進化出嚟嘅－因為呢啲嚙齒目動物嘅脊骨通常都好細條。而犬齒後面嗰啲大牙好似把鉸剪噉，可以好有效噉將啲肉撕做細細塊，方便家貓去進食同埋消化。
貓同狗一樣，係趾行嘅－佢哋行路嗰陣得對腳趾係會掂地嘅。貓行起路上嚟落地嘅點好精確，因為佢哋同其他貓科動物一樣，行路嗰陣對後肢踩嘅地方會近乎啱啱好係相應嘅前肢啱啱造出嚟嘅腳印，令到佢哋行路嗰時發出嚟嘅噪音同埋腳印量減少，亦都令到佢哋行路嗰陣對後肢保證唔會踩到啲會製造噪音嘅嘢。
同其他貓科動物一樣，貓有住曉伸縮又鋒利嘅爪。貓大多數都係喺前肢有五隻爪，而後肢有四隻爪嘅，當中前肢嘅爪通常會利過後肢嗰啲－所以更加啱用嚟捉同殺死獵物。貓嘅前肢嗰度多咗出嚟嘅嗰隻第五隻爪側面會有舊肉突咗出嚟，望落似第六隻腳趾，而呢樣特徵喺好似獅子老虎等嘅大貓同埋狗身上都會揾到。
貓保温主要用減少皮膚嘅血液流量，而降温就用由個口嗰度蒸發啲水份。貓唔識流汗，得啲腳嗰度嘅肉墊叫做有些少汗腺喺度，而喺温度高到開始唔舒服嗰陣會唞大氣嚟幫手降温。一隻貓嘅體温唔會因為晝夜而改變－而貓事實上普遍都係冇乜晝夜節律可言嘅，呢點應該同佢哋無論朝頭早定夜晚都會活動嘅習性有關。
貓喺生理上係好徹頭徹尾嘅食肉動物，但係西方有啲鼓吹素食嘅人嘗試過揾啲用化學方法合成造出嚟嘅營養嚟整貓糧，並且諗住攞呢啲產品去賣錢，但係呢啲產品最後都仲係失敗咗－事實證明素食提供唔到貓生存需要嘅營養，做成營養嚴重不足嘅危險。
貓另外一樣喺營養上唔尋常嘅嘢係佢哋嘅身體唔識自己生產牛磺酸，如果冇咗呢種營養，貓會好快噉出現黃斑部退化，而且佢哋嘅視網膜會慢慢噉分解令到佢哋盲，仲會令到佢哋嘅心肺同埋繁殖系統功能受障礙，如果係未成年嘅貓，牛磺酸短缺仲會令到佢哋嘅中央神經系統發育有問題。
維他命A 對於貓嘅視網膜同埋繁殖系統健康嚟講好緊要。維他命A 係一種可以溶落脂肪嗰度嘅維他命，係貓嘅飲食入面不可或缺嘅一部份。由於貓嘅腸臟唔識得自己合成維他命，所以零舍需要額外吸收。維他命A 喺好多嘅動物內臟嗰度都會揾到。
自從 19 世紀以嚟，醫療科技嘅進步令到人類嘅壽命長咗好多，而貓都係一樣。喺 1980 年代早期，家貓喺人類照顧底下平均會有 7 年命，而到咗 1995 年，呢個數字就上升到去 9.4 年，跟手 2014 年嘅統計就顯示有人照顧嘅貓平均有 12 到 15 年命。
有好多嘢都可以令到貓中毒。最明顯嘅就有殺蟲水同埋除草劑呢啲對人類同樣有毒嘅嘢，當中老鼠藥係令到貓中毒嘅主因之一。但係除咗呢啲明顯嘅嘢之外，有好多對人類冇害嘅嘢都可能對貓嚟講有毒，噉係因為貓嘅肝喺某啲方面冇其他動物噉叻將啲毒素由自己嘅身體嗰度清走，令到某啲毒素喺貓嘅身體入面零舍容易會累積起嚟，而且貓不嬲都對佢哋環境入面嘅污染物特別敏感。
貓嘅耳仔好敏銳，係哺乳類當中最敏銳嘅聽覺之一。佢哋可以探測到好廣頻率嘅聲－由 55 至 79,000 赫茲嘅聲波佢哋都聽到，呢個間距相當於 10.5 個八度，而且超過人類同狗嘅－後者兩種動物聽到嘅頻率間距得嗰 9 個八度。
貓對於帶有一種叫荊芥內酯嘅物質嘅植物好敏感－呢啲植物包括咗貓薄荷、葛棗獼猴桃、同埋纈草等幾種。啲貓一聞到佢哋陣除就會好興奮，有成大約 70 至 80% 嘅貓都係噉嘅樣。噉據講係因為佢哋陣除聞落似某一種費洛蒙，刺激到啲貓嘅性慾。
貓對於佢哋啲嘢食嘅温度有種特別喜好，鍾意食温度喺大約攝氏 38 度嘅嘢－呢個温度食落似係啱啱殺死咗嘅獵物，反映貓係一種天然嘅獵食動物。貓通常都會拒絕食凍或者啱啱雪過嘅嘢食－凍嘅嘢食對佢發出咗個訊息，話俾佢聽佢食緊嗰隻嘢死咗好耐，所以啲貓唔鍾意。
多數品種嘅貓都鍾意伏喺一啲高嘅地方。喺野外，高嘅地方有得攞嚟做打獵嗰陣匿埋突擊獵物嘅地方，而事實係，就算係家貓都成日都鍾意伏喺啲高嘅地方再跳落嚟，由上面攻擊佢哋想捉嘅獵物－呢點同豹一樣。當一隻貓由高嘅地方跳落嚟嗰陣時，佢會條件反射噉用佢好犀利嘅平衡力同埋彈性扭動佢嘅身體，改正自己嘅姿勢，等自己可以腳落地先－呢種就係所謂嘅貓改正反射，而且每一隻貓都有佢特色嘅姿勢改正方式。
貓睏覺嘅時間通常長過其他動物嘅。一隻貓一般一日大約會睏 12 到 16 個鐘頭，平均一日 13 到 14 個鐘左右，而有啲貓甚至仲會一日睏成廿個鐘。啲貓睏覺好多時都唔會睏得好淰，通常都係輕輕噉睏一陣，一日睏幾次噉嘅。
貓無論喺日頭定夜晚都會活動，通常喺夜晚嗰陣會活躍啲。一隻貓嘅晝夜節律好有彈性，佢哋曉配合佢哋周圍嘅人類嘅活動時間嚟調節自己嘅節律－例如係如果主人因為夜晚冇噉得閒，鍾意喺朝頭早陪佢玩嘅話，隻貓多數會調節自己嘅節律嚟喺嗰段時間活躍啲。
貓好鍾意乾淨。佢哋會用大量嘅時間嚟用舔自己毛皮嘅方法去清潔自己。佢哋啲口水好似清潔劑噉，而且貓條脷上面有好多向後凸出、大約 500 微米長嘅尖位。絲狀乳頭帶有角蛋白，呢種物質令到啲絲狀乳頭有剛硬性，所以隻貓條脷可以好似一把梳噉挖同清走匿喺毛入面嗰啲污糟嘢。
野貓通常係獨行嘅，而家貓打獵嗰陣都仲興單獨噉行動，但係家貓係一種群居動物，彼此之間有住好複雜嘅社交活動。一隻家貓好多時會或多或少噉同佢接觸到嘅貓組成一啲貓際網絡，而流浪貓甚至乎會成大柞噉喺嘢食來源附近嗰度聚居，啲乸嘅仲會合作揾食或者做其他嘢。
貓同人類共處嘅歷史唔短。貓進化適應咗呢種生活，令到佢哋好習慣同人類相處，會親近人類。由習性學嘅角度嚟睇，一隻貓嘅主人角色有啲似隻貓嘅阿媽，一隻家貓就算大個咗，佢嘅角色都仲係有些少似貓仔，例如係一隻貓想問主人攞嘢食嗰陣會發出高音嘅喵喵叫，有少少似人類蘇蝦仔高音嘅喊聲，呢種叫聲令到人類更加想照顧佢哋－係一種行為上嘅幼態延續。
貓喺覺得滿足－例如係俾主人温柔噉摸、放鬆咗、食飽肚、或者係啲貓仔啱啱飲完奶－嗰陣會發出喉音，咕噜咕噜噉叫。呢種係種好有趣嘅現象，而佢哋係點發出呢種聲目前仲係一個謎。其他貓科動物當中某啲都曉得發出類似喉音嘅聲，但係唔似得貓噉會用佢嚟表達舒服，而佢點解會進化出嚟，有學者話噉可能係因為佢係啲貓阿媽用佢嚟安撫自己啲貓仔用嘅聲。
貓嘅打交方式聽落好似幾凶狠噉，但係查實啲貓打交好少可會造成乜嘢嚴重嘅傷害，因為啲貓打交通常都唔打得好耐，輸嗰隻貓喺佢塊面或者耳仔俾對手搲多兩三嘢之後就會逃之夭夭。打交打得最猛烈嘅要算係爭緊交配權嘅貓公，佢哋有啲會打到出爪，並且對對手嘅身體造成貫穿性嘅傷害，所以喺性上面活躍嘅貓公普遍都會習慣打交，而且好多時仲會打到周身周面都係疤痕。
如果有一隻貓打交打到流咗血，噉佢個傷口可能會受細菌感染，如果就噉擺喺度唔理佢，呢啲感染嚴重起上嚟有機會導致死亡，而且啲貓打交咬對方嗰陣仲可以傳播某啲病毒，所以如果隻貓噉唔好彩打到流咗血，主人就要小心留意。
貓嘅獵食行為當中一個好出名嘅特徵係，隻貓會好似「玩」緊佢隻獵物噉，捉到佢之後再放走，跟手即刻再捉返佢－呢種行為望落好似特登折磨緊隻獵物噉，令到好多貓主人覺得唔舒服。查實呢種行為嘅目的主要係因為隻貓需要慢慢噉削弱隻獵物，等佢夠弱先至郁手殺，噉先可以確保到隻獵物嘅掙扎唔會整親自己。
家貓，尤其係啲細貓仔，不嬲都出嗮名鍾意玩。佢哋玩嗰陣嘅動作有啲似獵食用嘅動作，所以對於幫助啲貓仔學跟蹤同捕捉獵物嚟講好緊要。除咗噉，貓又會同其他貓或者人類玩打交，嚟到練習打交嘅技術或者幫到訓練自己唔好驚同其他動物郁手。
就係因為玩同埋獵食好似，所以貓鍾意玩同埋捉一啲形狀大細似佢哋獵物嘅玩具，好似係一啲細舊有毛又識得郁嘅玩具，但係佢哋玩起玩具上嚟好快就會玩厭想轉。除咗噉，激光筆亦都係一種常見嘅貓玩具，主人會用激光筆射出嚟嘅細粒光點嚟摟隻貓去追同捉。
貓乸一年會發情幾次，發情通常會喺春天開始，秋天尾完結。喺呢段期間，貓乸通常每兩個禮拜會發情一次，每次持續4至7日。當一隻貓乸發情嗰陣，會有好幾隻貓公想同佢交配。呢啲貓公會打交，而打嬴咗嗰隻就會得到隻貓乸嘅芳心。
一開始嗰陣，隻貓乸通常會拒絕嗰隻貓公，之後先至會慢慢噉對佢開放。喺交配過程要完嗰陣，隻貓公會將佢條㞗－呢條㞗上面有120至150條大約1毫米長嘅向後嘅倒刺－掹出嚟，條嘢上面嗰啲刺會刮到隻貓乸嘅陰道，刺激到佢排卵同埋令到佢大聲嗌。
隻貓乸如果大咗肚，佢佗仔通常會佗 64 至 67 日，平均要過 66 日先至生得。一般嚟講，一隻貓乸一次會生 3 至 5 隻貓仔，通常第一次生嗰陣會生少啲。啲貓仔喺跟住落嚟嗰 6 至 7 個禮拜會由佢哋阿媽嗰度飲奶，斷咗奶之後阿媽跟手就會教佢哋點樣獵食，而啲貓仔喺 12 個禮拜大嗰陣時就算係大個，要準備離開阿媽自己揾食。
貓乸一般要 5 至 10 個月時間先至會完全成熟有性能力，而貓公就需要 5 至 7 個月。一隻貓乸每年可以生到 2 至 3 竇貓仔，所以一隻貓乸一世貓喺佢有繁殖能力嗰 10 年期間有得生到 150 隻貓仔噉多。
當啲貓仔 7 個禮拜大嗰陣就可以做手術絕育嚟到限制佢哋嘅繁殖。呢啲手術仲可以幫到手令到隻貓減少做某啲行為，例如係打交、公嘅用小便霸地盤、或者係乸嘅用叫聲吸引有性能力嘅公嚟佢度。傳統嚟講，絕育手術多數都係喺隻貓 6 至 9 個月大嗰陣做嘅，但係近年啲貓主人開始興早啲喺青春期嗰陣做。
」－貓喺南極洲以外嘅各大陸都有，而喺 131 個主要嘅島嶼當中 118 個嘅上面都可以揾到佢哋嘅腳印，就連響好似係克革倫群島呢啲噉偏僻嘅島嗰度都揾到佢哋。由進化嘅角度嚟睇，呢啲事實表示咗貓嘅身體嘅設計好叻適應同生存－呢兩樣嘢喺進化上係好緊要嘅特徵。
流浪貓係指返咗去野生狀態嘅家貓。佢哋好多時都因為唔熟人類所以對人類有戒心，並且喺市區或者郊區嗰度四圍流浪。冇人知世界上有幾多隻流浪貓，但係估計淨係美國就有 2 千 5 百至 6 千萬隻。流浪貓有啲會單獨自己住，但係佢哋多數都會喺嘢食來源嘅四周圍聚集，形成一啲流浪貓社群，而呢啲社群好多時會啲有義工喺度幫手照顧啲流浪貓。
社會大眾對流浪貓嘅意見有唔細嘅分歧，有啲人覺得佢哋係周圍走嘅寵物，又有啲人覺得佢哋係好似害蟲噉嘅生物。但係無論如何，事實係，太多流浪貓存在會造成好多問題，所以啲人通常都會想限制自己住嗰個城市或者區域入面嘅流浪貓數量。
到咗今日，對於貓嘅獵食行為會點樣影響佢嗰啲獵物物種喺野外嘅數量，都仲係未有乜嘢科學性嘅數據。就算係主人餵得佢好飽嘅貓都有可能會自發噉得閒就走去打獵，佢哋主要捉啲細隻嘅哺乳類，又會捉雀仔、兩棲類、爬蟲類、魚類、同埋無脊椎動物。
喺一啲受隔離嘅土地－好似係澳大拉西亞洲－上面，好多時都冇乜本土嘅中等嗮士嘅四腳獵食動物，而喺呢種情況之下，流浪貓對本地小型動物嘅影響通常會更加壞。好似係紐西蘭嘅鴞鸚鵡同埋澳洲嘅草原袋鼠，就因為自古受隔離所以比較「天真」啲。
古希臘人同埋古羅馬人似乎極少會養貓。古希臘人嘅文獻嗰度都好少可有提起貓，淨係得阿里士多德寫書紀錄有關動物嘅嘢嗰陣提咗吓貓乸同好多隻貓公交配嘅行為。而頭先提到嘅希羅多德淨係見過野貓，佢喺見到古埃及人同貓嘅密切來往嗰陣表示覺得好震驚。
雖然中世紀嘅歐洲人唔少都鍾意貓，但係另一方面佢哋當中有啲就唔係噉覺得，例如係有傳說就話俾黑貓喺面前行過嘅話會行衰運，又或者有歐洲人覺得貓係巫術者嘅奴僕，可以增強巫術嘅效果。而喺某啲地方同埋時期，甚至有啲人會捉啲貓攞去燒，例如係喺中世紀嘅法國就有部份嘅人興用燒貓做一種娛樂。
喺東方嘅文化入面，啲人傳統好多時都信貓係行好運嘅象徵，例如喺中國江南地區就有「貓來富」嘅講法，認為曉自己走嚟嘅貓係吉利嘅意頭，而且招財貓呢樣嘢就係源自於日本嘅。雖然係噉，奇怪嘅係，貓並唔喺十二生肖之內。
呢一點有好多民間傳說嘗試解釋，例如有啲人就話當時貓同老鼠參加生肖選拔賽跑，佢哋一齊騎咗喺牛嘅背脊上高，但係老鼠出術將貓推落水，搞到貓嚟唔切見玉帝，做咗第十三名，落選咗生肖。而呢個傳說亦都俾人用嚟解釋貓點解鍾意捉老鼠。
白頭海鵰係一種出名嘅海上猛禽，外形上最大嘅特徵係個頭白色。佢哋成日都會喺海邊嘅上空嗰度一路盤旋，一路捕住下面有冇獵物－主要係啲游得近水面嘅魚，而佢哋一旦見到獵物就會以高速度向下俯衝，再用佢哋強而有力又尖銳嘅爪一嘢插入獵物嘅身體，令獵物走唔甩。
瓢蟲，廣州同香港又有叫金龜，係一科好常見嘅細隻甲蟲。全世界已知嘅瓢蟲物種總共有超過 6,000 種咁多，而且佢哋分佈廣泛，喺所有熱帶至溫帶種得到農作物嘅地區－包括嶺南地區同英格蘭等地在內－都會見到佢哋嘅蹤影。
另一方面，希伯來文同依地文呢兩種猶太人語言又受咗俄文同波蘭文等嘅斯拉夫語言影響，鍾意嗌瓢蟲做「摩西隻牛仔」或者「摩西隻馬仔」。總體嚟講，歐洲人嘅語言顯示，佢哋對瓢蟲嘅態度相當正面，甚至仲有少少覺得呢種蟲係神聖嘅。
順帶一提，某啲物種嘅瓢蟲嘅乸喺生蛋嗰陣，會將一啲冇受精嘅蛋生喺啲受咗精嘅蛋隔離左近嗰度，佢哋噉樣做似乎係要等佢哋啲仔有啲後備嘢食－而事實係，研究發現咗啲瓢蟲乸喺四圍環境嘢食愈少嗰陣時就愈會用呢種策略。
呢首兒歌嘅人氣高到俾人譯埋過去德文嗰度，成為咗《Marienwürmchen》，仲俾人收錄咗喺《少年魔法號角》－一本好出名嘅德國民謠集－入面。喺德國東面嘅波蘭都譯咗首兒歌過去，而且首兒歌嘅歌詞仲成為咗波蘭文入面嘅諺語。
近十年嚟，印度同巴基斯坦嘅禿鷲種群減少咗九成有多，喺南亞地區亦有兩至三種禿鷲瀕臨絕種。可能係同diclofenac有關，係一種非類固醇消炎藥有消炎止痛功效。呢隻藥本來係用嚟醫牲畜，但當牲畜死咗，屍體內留有大量嘅藥份，由於農夫大多會將屍體亂棄置響荒野。
反應時間喺定義上係指「一個感官刺激出現」至「個體開始俾行為反應」之間嘅時間差，例如一個接波嘅人喺「見到投手掟出個波」至「開始移去個波飛向嘅位置」之間嘅時間差。反應時間係認知心理學同相關領域上嘅研究成日會考慮嘅一個變數，俾研究者用嚟判斷受試者嘅心靈入面發生緊乜認知過程。
反應時間可以俾到一啲有用嘅資訊。喺人類當中，反應時間反映咗個腦入面啲神經細胞傳訊號以及處理資訊嘅速度，所以假設第啲因素不變，反應快係個腦處理速度高嘅表現，而反應慢可以係認知功能衰退嘅徵狀－研究顯示，智商同反應時間有輕微嘅負相關，即係話智商高嘅人比較傾向會反應時間短，而腦退化等涉及認知功能衰退嘅病可以引致反應變慢。
海豚英文「dolphin」呢個字係由古希臘文嘅「δελφίς」而嚟，即係「有子宮嘅魚」。由於中文嘅「海豚」呢個詞有個海字，變咗好似只係包含海棲海豚。但係喺科學上，「海豚超科」包括唔係海棲嘅海豚，海洋海豚科先至係指海棲嘅海豚。
海豚種類繁多，而家世界上有17個屬，約40種海豚。佢哋體型都差得幾遠，由最細嘅毛伊海豚至最大，有成10米嘅殺人鯨都有。而大部份種類海豚重量通常介乎50到200公斤之間。佢哋嘅蹤跡遍及全世界，成日喺較淺嘅海域及大陸嘅沙洲附近發現。
當時亞里翁求班水手畀佢再唱一首歌，啲水手應承咗。點知，佢嘅歌聲竟然引嚟一大班海豚。佢俾班水手掟咗落海之後，其中一隻就將佢孭到岸邊。除咗呢個故仔之外，海豚救人嘅事件成日都有發生，好似1949年出版嘅《自然史》雜誌，就登咗美國佛羅里達州一個律師嘅老婆俾海水浸親暈咗，附近嘅一隻海豚見到，就將個女人推咗上沙灘嘅事。
喺冚唪唥嘅植物啲葉當中，都有上下表皮細胞，而且排得幾密下。喺下表皮有氣窿響度，上下表皮之間都係葉肉，而且細胞有好多葉綠體。而葉肉入面有葉脈，佢既係葉嘅骨架，又係緊要嘅傳輸系統，入面重有運輸水分、無機鹽嘅導管同輸出有機物嘅導管。
而葉可以通過導管將根吸收過嚟嘅H2O同氣窿收集返嚟嘅CO2做原料，通過光合作用，將固定嘅太陽能轉變成化學能，從而轉變成帶有C、H、O元素嘅澱粉，直到晚黑先至分解成葡萄糖而傳輸到成樖嘢嗰度。唔單止幫植物搞咗開花結果嘅條件，甚至重放出O2。
喺正常嚟講，大多數植物啲葉都係綠色，係因為入面有好多葉綠素先至搞成噉，但有啲葉就唔係綠色嘅。例如喺山卡剌地區種嘅天麻或屋企做盆栽嘅秋海棠，佢嘅葉係四季常紅，係因為佢嘅葉既有葉綠素，又有類胡蘿蔔素或藻紅素、岩藻黃素呢啲嘢。
另外，花青素都可以將葉變紅。喺秋天嗰時，楓樹、槭樹、烏桕、黃櫨等樹都可以將葉變到火紅色，係因為秋後，樹嘅葉積得超多葡萄糖，有部分轉成花青素先至搞到葉從綠變紅，搞出「霜葉紅於二月花」嘅景出嚟。另外，例如白果嘅葉，秋天嗰時變黃。
眼動追蹤指用某啲方法量度受試者眼珠嘅郁動相關嘅資訊－好似係「對眼喺呢個時間點望住呢個位，逗留咗幾多幾多秒」等等。喺廿一世紀嘅眼動追蹤研究裏面，最常用嘅做法係拍片影住受試者對眼，個眼動追蹤器會得到受試者眼珠嘅影像，用機械學習演算法等嘅方法加埋「個鏡頭喺邊個位置」嘅資訊，判斷受試者喺拍片期間每個時間點對眼望緊邊個位。
視覺檢索就係視覺研究上會用嘅一類眼動追蹤實驗，研究人點樣由一大柞視覺資訊入面搵出一部份對佢有用嘅資訊出嚟，喺做視覺檢索嗰陣，研究者會喺一個熒幕上顯示一大柞視覺資訊，再睇吓受試者嘅眼珠郁動等嘅變數會受乜因素影響。
雙眼競爭係另一種常用嘅視覺實驗。喺做雙眼競爭實驗嗰陣，個研究者都會俾個受試者戴啲特製嘅眼罩，而呢啲眼罩內置兩個熒幕，令到個研究者可以控制個受試者左眼同右眼分別睇到啲乜，跟住研究者就可以做實驗睇吓受試者睇到同記得嘅嘢會受乜因素影響。
一般嚟講，人嘅視覺系統會對電磁波譜當中波長喺 370 至 730 納米之間嘅電磁波有反應－呢啲電磁波係所謂嘅可見光。不過一個人睇得到乜嘢電磁波可以受年齡等因素影響，例如有研究發現，佢哋研究樣本當中嘅細路可以睇得到大人睇唔到、波長得嗰 340 納米嘅紫外光。
兩種，前者對光嘅敏感度高啲，方便喺光唔夠嘅情況嗰陣睇嘢，而後者雖然對光嘅敏感度低啲，但能夠分辨顏色－視錐細胞有得按對乜嘢色有反應再細分做三大種，每種色嘅可見光喺三種視錐細胞當中引起嘅反應都唔同，令個腦可以靠睇三種視錐細胞分別嘅活動，嚟判斷眼前物件係乜色。
如是者，喺個神經網絡運算過大量嘅個案之後，佢嗰啲權重等等嘅參數就會有所改變，變到更加能夠計到正確嘅答案－個研究者就可以攞呢個神經網絡嚟去做將來嘅肺癌診斷。呢種用電腦視覺做醫療診斷嘅做法喺廿一世紀醫學上經已取得咗相當嘅成功，甚至有研究發現，用呢種程式做診斷仲準過要醫生做。
視覺科學研究視覺系統對圖像嘅處理，而視藝作品係圖像嘅一種，所以有唔少研究視知覺相關現象嘅科學家都有興趣了解人類視覺系統點樣處理視藝作品，而呢啲研究嘅結果對廿一世紀嘅藝術設計嚟講相當有影響。例如有唔少視覺研究者都有用眼動追蹤嚟睇吓受試者睇一幅畫嗰陣對眼會點郁，同埋視覺固定嘅數量、維持幾耐、以及位置等嘅變數會受乜因素影響。
蘭花螳螂係種花螳螂。佢哋最出名嘅嘢係望落好似朵蘭花噉，而佢哋嘅外形同時起到攻擊同防守嘅作用－蘭花螳螂嘅擬態能力令到啲獵物冇咁易睇到佢哋，蘭花螳螂可以利用呢點嚟更加有效噉偷襲獵物，而喺防守方面，呢種能力又會令蘭花螳螂冇咁易畀佢哋啲天敵睇到。
死亡定義上就係指一隻生物嘅生命永久噉終結嘅過程。一隻生物可以係因為意外、衰老、病、唔夠營養、中毒、或者自殺等嘅原因而死。喺一隻生物死咗之後，佢條屍會返返去生物地球化學循環嗰度－佢身體淨低嘅有機部份會俾一啲專食廢料嘅生物食落肚，令到佢哋身上嘅營養可以喺大自然入面循環再用，變成環境或者第啲生物個體嘅一部份。
傳統來講，人冇咗心跳、冇咗呼吸就屬於死咗，但係問題係以而今嘅醫學技術，心肺可以復甦而令到身體機能回復活動。現代科學上可以分做瀕臨死亡期、臨床死亡期同生物學死亡期。目前公認嘅醫學觀念用腦幹死亡做腦死亡嘅標準，一旦個腦死咗，即係腦部冇活動嘅象徵，就即係死咗。
病、受傷、中毒等可引致死亡。呢啲種種嘅原因可以永久破壞主要器官嘅功能，影響身體，搞到內部失衡，最終引致死亡。所有已知地球生物遲早都會老死，除咗幾種燈塔水母。人同其他生物一樣隨時間而衰老，就算人嘅健康同生活環境有幾好，都未必可以活到一百歲，而大多數動物嘅壽命都短過人。
不過都有學者反對，話莊子其實都係傷心嘅，所謂睇化生死純粹係學界誤會咗。因為莊子喺其他篇章入面其實表現得好惜命，而且唔少地方都睇得出佢對其他人生命嘅重視，佢嘅生死觀並唔係覺得死一定好過生。嗰啲聽落曠達嘅言論係源自於死亡無可避免，背後係佢嘅悲哀同無奈，咁不如心平氣和啲先唔會對自己做成更大傷害。
驚嘅生態學，或者叫恐懼嘅生態學，係 2020 年代興起嘅一個動物生態學概念，講緊獵食者之所以能夠令獵物嘅數量下降，唔單只係因為「殺獵物，獵物數量自然跌」咁簡單，仲係因為獵食者對獵物產生長遠嘅情緒影響。
首先好顯然易見嘅係，唔同嘅物種嘅動物之間好多時有住獵食者同獵物嘅關係，例如狼係好多種細隻哺乳類嘅天敵，一隻狼要填飽個肚，就梗要去捉兔仔等嘅獵物嚟食。喺廿世紀嘅生態學當中，研究者想像「獵食者點樣影響獵物」嗰陣，往往係單純噉諗「獵食者殺獵物，令獵物數量下降」。
有理論家進一步指出，呢種現象表示人類身上見到嘅 PTSD 係一種進化出嚟嘅適應機能，令到一個人或者一隻動物面對「四圍都危險」嘅環境嗰陣能夠調節自己行為同生理，變到成日都緊張，犧牲少少繁殖能力但提高警戒，整體嘅生存能力提高。
2006年4月至5月，由香港網民拍嘅短片《巴士阿叔》令 YouTube 喺香港聲名大噪，嗰段片唔單止吸引咗好多香港網民進行二次創作，仲吸引到本地同外國傳媒嘅報導同埋注意，就係咁，香港網民就開始鍾意上傳各種各類嘅短片上 YouTube。
直到2006年 YouTube 已經有四千萬條短片，每日吸引六百萬人睇嘢，喺成立後嘅短短十五個月，已經超越 MSN Video 同 Google Video 呢啲嘅競爭對手，成為呢個世紀最多人瀏覽嘅網站。
2006年10月9號，Google公司用十六點五億美元收購咗 YouTube 網站。包括環球唱片、SonyBMG、華納音樂同埋哥倫比亞廣播公司達成內容授權同保護協議，解除市場對內容供應商可能追究侵權內容而提高法律行動嘅疑慮。
科技發達、寬頻同埋攝影器材嘅普及令短片資訊大行其道。網民由傳統嘅資訊接收者，變成資訊發佈者，而且重可以成立自己嘅私人影院、影片發佈站、新聞站，取代傳統嘅傳播媒體。好似一位年青人拍低嘅《巴士阿叔》短片竟然會帶嚟咁大嘅回響同點擊率，所以令唔少香港創作人意識到互聯網世界對傳統媒體嘅衝擊。
唔少網民借自拍短片分享個人珍藏同埋心得，好似一位嚟自古巴嘅美國移民 埃利亞斯 咁，佢對男人美腿有特殊喜好，然後喺 YouTube分享佢嘅評足心得。之後佢發現喺YouTube 有唔少志同道合嘅人，於是成立「男人腳同好」會，三個月入面已收到超過460 個會員亦有英國人透過短片教美國人食以色列雅法橙蛋糕嘅方法，每日接到成 200 幾個電郵。
YouTube 自成立以嚟，入面嘅短片曾俾唔少機構同埋公司批評係侵犯版權，好似 Saturday Night Live broadcast、NBC Universal、Family Guy videos owners、Turner Media、Sunrise 咁。
2006年6月1號，英國獨立電視台批評 YouTube 同近似嘅網站鼓吹暴力，因為呢啲網站上傳咗由手機拍攝嘅打鬥影片。雖然YouTube 禁止過份暴力同埋色情嘅影片，但 ITV 指同呢啲網站溝通時有一定困難。
2006年8月11至19號，英國極右派團體喺YouTube上載幾段恐嚇影片，模仿伊斯蘭教激進份子「殉道烈士」錄影帶，每段影片長兩至三分鐘。影片內容係一班白人男性荷槍實彈，手持刀刃棍棒，扮恐怖份子蒙面裝扮，警告所有穆斯林馬上離開英國。
影片中，一名操威爾斯口音嘅男子警告英國穆斯林唔「返屋企」會被監生燒死，重話全英國有好多「同志」已經受夠咗穆斯林。英國伊斯蘭人權委員會執行長Massoud Shadjareh話，呢啲影片嘅出現相當令佢憂心。
用戶手上可能有唔少有文化、歷史參考價值嘅舊短片，自己揸嚮手冇意思，放上 YouTube 公諸同好，有助資源共享，研究世界文化遺產。好似幾廿年前嘅默片，YouTube都有，反映當年歷史、風土人情，文化資料。
科莫多龍嘅獵食範圍好闊，野豬、山羊、鹿同水牛都啱。喺野生環境度，科莫多龍會甚至獵食後生嘅同類。偶然會獵食人同人嘅屍體。從發現到而家，已經有 12 個人以上俾科莫多龍咬死，不過，據報亦有患上敗血症唔死得嘅。
科莫多龍會喺5至8月交配，9月生蛋。乸會將蛋生喺地底或樹窿嚟保護佢哋。一竇平均有 20 隻，孵化期係 7 個月。但係，人工孵化嘅科莫多龍，一般唔識自衛，多數會死。頭幾年，BB 科莫多龍一般會住喺樹上，喺樹上生存機會好啲。
歐洲人喺1910年第一次發現佢哋。1912年後，爪哇島茂物嘅動物學博物館主館 Peteruwens，出版一份該主題嘅報告，令世人知得多一啲。1980年，科莫多國家公園成立，幫手保護科莫多龍嘅族群。即使今時今日，啲報紙雜誌重經常用「食人獸」，「殘酷」呢字眼嚟形容佢哋。
香港無綫電視派藝員同攝製隊，去科莫多島搵科莫多龍。節目叫「極地歷險系列之勇闖恐龍島、帛琉獵奇」。節目入面，三位主持林峯、鄧健泓同趙翠儀長途跋涉去到「恐龍島」。無綫成為亞洲第一間喺嗰個島拍嘢嘅電視台。由於科莫多島與世隔絕，隊人只係住喺由木柱撐起嘅棚屋。
生餌，又或者叫活餌，係指用生勾勾嘅動物做餌餵寵物。例如想像而家有一位寵物飼主，佢買幾隻生勾勾嘅倉鼠返嚟，將啲倉鼠同佢隻寵物蜥蜴擺喺一個浴缸裡邊，然後佢再畀隻蜥蜴捉啲倉鼠嚟監生食落肚。喺實際應用上，呢種做法通常係攞某啲昆蟲或者嚙齒目做飼料，而餵嘅對象通常係爬蟲類或者兩棲類，好似係蜥蜴、蛇或者龜呀噉。
依點仲同動物嘅智能息息相關－隻動物要能夠搵返儲起咗嘅嘢食，表示佢實要有返咁上下嘅記憶能力，而且仲有證據指，動物有能力想像未來，能夠預估啲未熟嘅果實要過幾耐時間先熟，做到「喺收埋咗嗰粒果實啱啱熟嗰陣掘返佢出嚟」，所以貯食行為被指可能係間接促進咗智能嘅進化。
喺動物學同心理學等領域上，玩係指一種特別嘅行為。一般嚟講，「玩」嘅正式定義係泛指一啲冇乜特定目的、純粹因為覺得過癮而做嘅行為，例如係一個人喺得閒嗰陣時為求過癮而做出打機、踢波或者畫畫等等嘅行為都算係屬於唔同種類嘅「玩」。
因為噉，喺廿一世紀初嘅發育心理學同相關領域當中，有唔少專家開始提倡適當嘅玩會係幫助有 ADHD 嘅細路嘅關鍵，並且開展咗對於「具體嚟講，點樣嘅玩先可以最有效幫助有 ADHD 嘅細路」嘅研究，而呢啲領域嘅心理學家亦開始嘗試用玩耍治療嚟處理 ADHD 。
喺廿一世紀初嘅人類社會，玩具生產係一個大產業，喺 2020 年，淨係美國嘅玩具市場估計經已值成 255 億美元咁多。玩具設計係一門高度技術化嘅領域，做呢行嘅人需要具備工程學同細路心理學等領域嘅知識，能夠設計出細路仔會鍾意之餘又能夠有效率噉量產嘅玩具。
遊戲係源自玩嘅另一種重要文化產物。同玩具唔同嘅係，遊戲有一定嘅規則同埋定輸贏條件，會要求玩家思考點樣喺遊戲規則限制之下，最大可能噉達到自己嘅目的。遊戲好多時仲有競爭性－好多遊戲都涉及多過一個玩家，要玩家各自噉選擇自己嘅策略，並且嘗試打低其他玩家，例如象棋、團隊運動以及各種各樣嘅射擊同格鬥電子遊戲等等，都屬於有競爭性嘅遊戲。
遊戲設計係遊戲研究嘅一個子領域，研究點樣設計遊戲－包括咗圖板遊戲、紙牌遊戲以至電子遊戲。遊戲設計師會制定一隻遊戲嘅規則同設計隻遊戲所用嘅美術風格，並且務求係設計出好玩、商業上賣得到錢嘅遊戲。廿一世紀初嘅遊戲設計會用到電腦編程同人工智能等領域上嘅知識，係一個高度專業化嘅領域。
除此之外仲有實證性嘅研究發現，涉及郁動嘅玩有助年幼嘅獼猴喺運動控制能力上嘅發育。因為上述呢啲研究，有動物學家就提出「玩作為準備」嘅諗頭－主張玩係一種心理功能，令動物喺得閒嘅時間練習對自己生存嚟講重要嘅行動，間接提高佢哋生存嘅能力。
學習喺心理學同神經科學等嘅領域上係指一個個體吸收知識、技能同埋行為嘅過程。學習包括獲取新知識、新技能或者新行為，又可以係改變舊有嘅知識、技能、同行為。學習唔淨只係人識得做，動物以及某啲品種嘅植物、甚至乎係專門機械都曉學習－動物絕大多數都曉學一啲簡單嘅「避開痛楚」動作，例如係一個人俾個煮食爐焫嚫一次之後，下次學吓唔再搵手掂個爐。
另一方面，學習嘅機制喺某啲情況之下亦都可以造成一啲唔好嘅效果，例如習得性失助嘅現象噉，就涉及一隻動物反覆經歷過避無可避嘅痛苦之後學識「反抗冇用」而變到冇嗮心機做嘢－所以對學習嘅研究仲要諗點樣確保學習嘅機制唔會出現反效果。
「學」偏重思想意識嘅理論領域，而「習」偏重行動實習方面嘅實踐－學屬知，習屬行，而明朝大儒王守仁曾經對學習提倡「知行合一」。所以按照呢個角度睇，「學習」就係獲得知識同技能，再透過反覆嘅試驗同練習去精益求精嘅過程。
行為論係由著名心理學家伯赫斯·費德歷·斯金納發揚光大嘅一套心理學理論，著重研究外界刺激會點樣影響一隻動物嘅行為，而且傳統上會輕視啲好似思緒等冇辦法由肉眼觀察到嘅嘢。典型嘅行為論研究會嘗試向隻動物施加某啲刺激，再睇吓呢啲刺激會點樣影響某啲外顯行為嘅頻密度或者強度等嘅變數，甚至嘗試用數學方程式模擬刺激同行為之間嘅關係。
銘印一個好出名例子係喺好多鳥類當中都會發生嘅仔女銘印，仔女銘印係指隻動物喺啱啱出世冇幾耐之後記住自己嘅照顧者，並且喺幼年期會一路跟隨住佢認定咗嘅照顧者。喺正常情況下，隻動物所記住嘅照顧者會係自己嘅親生父母，但實驗結果顯示，如果研究者喺隻動物啱啱出世冇幾耐嗰段時間代佢父母照顧佢嘅話，呢種銘印效應會令隻動物認定個人類研究者係自己嘅父母，並且喺幼年嗰時一路跟住個人類研究者周圍行，而且一旦銘印咗，隻動物就唔會再改變佢心目中嘅父母。
由進化論嘅角度嚟睇，快感可以定義成一種腦狀態，而呢種狀態起到訊號嘅作用，用嚟話俾個腦嘅其餘部份知「我哋攞到犒賞喇」，等後者知道要郁手做攞到犒賞嗰時應該要做嘅嘢－例如喺快感出現嗰陣，各腦區就要做嘢，郁手改變啲神經細胞之間嘅連繫，強化令自己攞到件犒賞嗰樣行為。
喺各種認知過程當中，記憶可以話係對學習嚟講最緊要嗰一個。記憶喺認知科學上俾人界定為個心靈將啲資訊入碼、儲起同喺有需要嗰陣提取出嚟用嘅能力。記憶對於動物嘅體驗嚟講至關重要，記憶令一隻動物喺某一個時間點嗰度體驗到嘅經歷影響佢將來嘅行動，例如當一隻大鼠喺一次操作制約實驗當中俾研究者電過之後，佢個腦會以某啲形式記住俾人電嘅經歷，而呢個記憶會影響佢將來嘅行為－令外界刺激同將來嘅行為有啦掕。
記憶嘅開端係感官－眼耳口鼻等嘅器官會由外界接收各種嘅資訊，啲感官嘅神經細胞會以各種訊號將啲感官收到嘅資訊傳去個腦嗰度，而工作記憶跟手會暫時儲住個腦用緊嗰啲資訊，呢啲資訊當中有一啲可能會俾個腦斷定需要儲起做長期記憶，並且對隻動物嘅行為產生更深遠嘅影響。
情節記憶係指一啲會掕住時間地點嘅記憶，例如係一個人對某件發生喺某個時間空間嘅事嘅記憶。呢種記憶可以引致學習，例如一個細路俾狗咬過一次之後對嗰次俾狗咬有好深嘅記憶，令到佢從此之後都驚狗，就係一個情節記憶引致學習嘅例子。
語義記憶係指一啲唔受時間地點影響嘅記憶。同情節記憶比，語義記憶係更加廣義化嘅，一個情節記憶會掕住一個特定嘅時間地點，而語義記憶就係對某啲概念或者事物嘅認識。舉個例子說明，喺個細路俾一隻狗咬到之後，佢腦內會有「某年某月某日喺某個地方俾某隻狗咬」，而跟手佢可能會將呢個記憶廣義化，變成「狗普遍都係危險嘅」－後者係一個語義記憶，唔受制於時間地點。
教育學係一門專門研究點樣透過教育嚟傳播知識嘅社會科學。教育學家會考慮行為主義同認知科學研究嘅結果－例如係點樣獎勵或者懲罰學生，就會用到操作制約嘅概念。同呢啲科學研究唔同嘅係，教育學對學習嘅研究集中於研究人類喺有組織嘅教育之下嘅學習，而科學上嘅研究比較普遍化－會研究各種動物喺各種環境下嘅學習。
喺教育學上，教育俾人定義為一套有系統噉將知識、技能、價值、同信念傳授俾學生嘅過程。教育係一連串活動，涉及一個社會入面嘅大人嘗試影響啲細路或者其他大人嘅學習過程－行為主義同認知科學嘅研究經已表明咗，就算冇第啲個體特登教佢嘢，任何一隻動物都會自行觀察身邊嘅環境同人嚟去學習，但係教育喺人類社會當中好重要，因為教育能夠幫手確保一個社會入面嘅成員冚唪唥都會學識某一啲知識、技能、價值、同信念。
被動學習係最傳統嘅學習方法，喺廿世紀或者之前嘅學校常用。喺被動學習嘅過程當中，個教導者會跟住一個特定嘅課程大綱將要教嘅資訊喺班房嗰度直接噉傳達俾班學生知，等班學生將啲資訊內化，而且好多時個教導者唔會點樣俾反饋個學生聽或者俾佢哋做討論。
主動學習係廿世紀尾開始興嘅一種學習方法。主動學習分好多種，但共通點係喺教學過程當中由學生做主導，例如係喺教書途中停低俾啲學生做寫作練習、分組討論、俾啲學生自我評估、喺實驗室做實驗、以及係課堂上嘅辯論呀噉。
喺呢啲過程當中，老師嘅角色由講書同設計考試變成負責創造一個學習環境，等啲學生能夠靠佢哋自己發現知識，重點係要學生喺自己嘅學習過程當中做多啲決擇，能夠喺一定程度上決定自己要學啲乜同埋經過乜嘢過程去學，而唔齋係老師教乜佢哋背乜，例如喺分組討論當中，每一組學生所諗到同睇過嘅論點都會有啲唔同，所以學生唔會吓吓都淨係跟從老師俾嘅方向學習。
一個出名嘅例子有文明帝國系列，文明帝國系列係一系列嘅回合制策略遊戲，涉及個玩家嘗試建立一個文明，並且同由人工智能或者第啲人類玩家控制嘅文明競爭。呢個遊戲入面有用到唔少歷史方面嘅知識，而且個遊戲本身仲內置咗一個百科嚟講解隻遊戲當中用到嘅歷史知識，令到玩家無意間一路玩一路學習咗歷史學方面嘅知識同思考方法。
學習遷移係指用自己已有嘅知識去處理之前未處理過嘅問題。學習嘅過程往往喺由某啲外界刺激開始嘅，但係喺實驗室以外嘅世界好少可會有兩個刺激係完全一樣嘅，所以隻動物實要一定程度上將喺一次經驗學到嘅知識普遍化。
因為學習遷移咁重要，有好多心理學家同教育學家都致力研究學習遷移喺乜嘢情況下會發生，喺乜嘢情況下唔會。呢啲領域嘅研究者發現咗多個會影響「學習遷移發生嘅機會率」嘅因素，包括咗注意力、態度、以及係個人所用嘅解難方法等都會影響「學習遷移發生嘅機會率」，例如「特登思考去將學到嘅嘢普遍化」就好能夠促進學習遷移。
玩喺動物學同心理學定義上指一啲冇乜特定目的、純粹因為覺得過癮而做嘅行為，喺年幼嘅動物當中特別常見。一個人喺得閒嗰陣時打機、踢波或者係畫畫等等都屬於唔同種類嘅「玩」。而且就連人類以外嘅動物都有玩嘅行為，例如貓就鍾意喺唔肚餓嗰時玩打獵，又有研究指殺人鯨有陣時會玩一啲自己捉返嚟嘅海豹。
喺人類嘅細路當中，玩對於學習同發育嚟講不可或缺。細路會通過玩嚟學同人合作嘅技巧、處理衝突嘅方法、語言同埋思考等嘅重要技能。而有多份研究試過量度一個細路細個嗰時花幾多時間玩，跟住睇吓啲細路喺青春期嘅成長歷程。
廷貝根四大問題係現代動物行為學嘅其中一個根基，由荷蘭著名生物學家兼鳥類學家尼古拉斯·廷貝根喺 1960 年代提出嘅。根據廷貝根嘅諗法，動物行為學嘅研究者如果想理解一樣行為點解存在同埋點解會發生，就要解答四條問題。
社交梳理係動物學上好出名嘅一種社會行為，泛指一種有社會性嘅動物物種－好似係狒狒呀噉－唔同個體之間彼此幫對方梳理對方嘅儀容，例如想像一隻狒狒背脊上面有笪毛皮污糟咗，咁啱笪嘢又因為係黐咗喺背脊度搞到佢隻手掂唔到，於是佢嘅同伴就郁手幫佢梳走笪污糟嘢。
行為主義，粵文又有叫行為論，係心理學同神經科學一個研究範式，著重研究外界刺激會點樣影響一隻動物嘅行為，而且傳統上會輕視啲好似思緒等冇辦法由肉眼觀察到嘅嘢。行為主義係由著名心理學家伯赫斯·費德歷·斯金納發揚光大嘅。
操作制約係指一個個體因為對某個刺激起某個反應持續噉引致某啲後果，而將個刺激同嗰個反應聯想埋一齊，通常會導致嗰個刺激同個反應之間嘅關係變強或者變弱，會令反應變強嘅後果係所謂嘅強化，而會令反應變弱嘅後果就係所謂嘅懲罰。
動物園又叫動物公園，係養咗一啲野生或者外來動物畀人睇嘅地方。「動物學公園」呢個詞係生物學範疇嘅動物學，而zoology呢個字係源自希臘文Ζωο同埋λογος。呢個詞語最初出自1828年嘅「倫敦動物學公園」，後來倫敦啲人縮寫做「zoo」。
世界上好多大城市都有動物園，而動物園主要係用來吸引遊客。喺美國同加拿大，每年都有超過1億3500萬人參觀動物園，不過多數動物園都係蝕本，所以要諗辦法去節省開支。好多非牟利動物園，尤其係以保育生物學、教育同埋生物學研究為目標而開設嗰啲，都係靠公共資金嚟維持。
埃及同中國亦有開設動物園。喺前5世紀至前4世紀嘅埃及，當地人興建神廟嚟養佢哋心目中嘅「神獸」，一啲食草動物例如羚羊就困喺獸欄裏面，而獅子同獵豹等猛獸喺2世紀時更用嚟打獵同打仗。喺第十三王朝，哈塔蘇女王喺底比斯起咗人類歷史上已知嘅第一座動物園。
1970年代起，由於大眾開始關注生態學，部分動物園開始考慮以保護動物做佢嘅主要任務。並由澤西動物園嘅傑洛德杜瑞爾、布魯克菲爾德動物園嘅George Rabb、同布隆克斯動物園嘅威廉康威帶頭開會。咁，動物園嘅相關專業人士開始關注同參加生物保護計畫同美國動物聯會，冇幾耐更變埋優先計畫
有好多動物園都會將啲動物放喺好似佢哋原本自然棲息地嘅圍欄裏面生活。但係而家好多動物園都整咗特別嘅設施俾畀夜間活動嘅動物，例如喺日頭就用暗淡嘅照明系統，所以當啲遊客入去參觀嗰陣，啲動物都重周圍走，並喺夜晚開返燈等啲動物可以休息，呢種就叫夜間動物園，喺香港濕地公園嘅小鼷鹿展覽，就係仿照夜間動物園嘅模式設計出嚟。
寵物動物園，又叫做「兒童農場」或者「寵物動物園」，裏面養咗一啲家養動物同較溫馴嘅野生動物，可以俾細路仔摸同餵佢哋，因此呢啲寵物動物園都好受小朋友歡迎。為咗確保動物嘅健康，嗰度畀人餵嘅食物都係由動物園提供，而呢啲食物可以喺動物園裏面特定嘅自動販賣機或者自助機台買到。
另外，好多動物園都有徒步穿越嘅展覽，遊客可以入去一啲無攻擊性嘅動物所住嘅圍欄裏面，好似狐猴、狨猴、雀鳥、蜥蜴同海龜等。但動物園一般都會鄭重要求遊客遵從入內嘅規則，以免發生意外。現時，香港公園裏面嘅尤德觀鳥園，同海洋公園嘅「百鳥居」，就係用呢種方式製造大鳥籠畀遊客欣賞。
喺新帝國主義時期，原住民有時會同動物一起關喺籠裏頭去用嚟展示同支持科學種族主義嘅論點。1906年，社會名流以及業餘人類學家麥迪遜格蘭特，紐約動物學會嘅首長，就將嚟自剛果嘅侏儒澳塔本嘎放喺紐約市嘅布隆克斯動物園裏面猿同其他動物旁邊一起展示畀遊客睇，作為猩猩同白人進化中嘅過渡動物為例子。
而動物福利組織基本上唔反對動物園嘅存在，但佢哋亦經常指出將動物放置喺非自然或者其他受爭議條件嘅人類環境嘅問題，例如困喺細籠裏面。的而且確，一啲動物園會將動物置於一啲唔能夠接受嘅環境下，尤其係嗰啲商業為主或者冇乜錢嘅動物園。
多數大型非牟利同熱心嘅團體，例如有天然資源保護論者，或者以教育或科學為方向為主嘅動物園，就算知道要根據一啲特別物種嘅動物福利去製作可接受同大型嘅人造環境仍然有困難，但佢哋都會盡力去改善動物喺動物園嘅居住環境。
野生動物園一般比典型動物園大好多。第一個呢類型動物園係1931年喺英國開放嘅貝都福溫比思奈得野生動物園。呢個公園屬於倫敦動物學會，動物公園覆蓋600英畝，並且係現時歐洲最大嘅野生保護公園，嗰度啲動物住喺相當大嘅地方入面。
動物主題公園係集主題公園同動物園於一身嘅地方，主要以娛樂同商業為主。美國受歡迎嘅有海洋哺乳動物公園，又例如海洋世界。呢類動物主題公園有較精巧嘅海豚館，養咗更多鯨魚物種同附加嘅娛樂項目。另一類新嘅動物主題公園係喺1998年，佛羅里達州奧蘭多開幕嘅迪士尼動物王國。
世界上第一個公共水族館係喺1853年嘅倫敦動物園內。跟住1853年至1899年期間，歐洲以及美國、華盛頓、三藩市、紐約）都陸續起咗一系列嘅水族館。2005年，非牟利嘅佐治亞水族館，可容立超過8百萬美製加侖嘅海水，同養咗超過十萬隻動物同五百種唔同物種，開放喺佐治亞州嘅亞特蘭大，呢個水族館最著名嘅展品包括鯨鯊同白鯨。
動物福利呢個概念一般係指，動物無論係俾人當係食物、工作工具、友伴或研究需要，都唔應該受到不必要嘅痛苦。呢個立場建基於人類所做作嘅行為需要有相當嘅道德情操，而唔係好似動物權益者咁樣，將動物嘅地位係政治同哲學方面追尋更大嘅權益。
最早對動物嘅福祉提出有系統嘅諗法，相信係古代印度河流域文明。佢哋嘅宗教思想認為祖先會輪迴以動物形態返回現世，所以應尊敬待動物如尊敬人一樣。呢種思想被耆那教進一步發揮，及被其他印度宗教所採納。其他根源於亞伯拉罕諸教嘅宗教，就普遍視動物為人嘅財產，並對動物嘅照顧同屠宰訂下規則，以減少喺人類控制下嘅動物承受焦慮、痛苦同恐懼。
1822年起，英國國會議員李察馬田喺國會倡議設立草案，防止虐待牛、馬同綿羊，佢嘅理論係要顯示人類嘅仁愛同和仁慈嘅行為。馬田喺1824年重成為防止虐待禽畜會嘅創辦人之一。1840年，維多利亞女皇賜個會「皇家」稱號。
1965年，英國政府為回應社會訴求，就委任Roger Brambell教授對農場動物嘅福利事宜進行研究。根據呢個研究結果，喺1967年成立「農場動物福利諮詢委員會」，呢個委員會提出動物都會有渴求「轉身、弄乾身體、起立、躺下和伸展四肢」嘅自由。
絕大部份動物福利倡議者都覺得，動物權益嘅主張「走得太遠」，唔認同後者要求全面廢除寵養動物同勞役動物，如動物測試、實驗等等。佢哋相信人類喺萬物之靈，有道德責任唔去殘害動物，令動物受不必要嘅痛苦。動物權益倡議者就批評，動物福利觀嘅立場係自相矛盾，而且喺道德方面唔能夠接受。
Sztybel喺佢本書'The Rights of Animal Persons'入面，批評話「動物福利」只係為人類係勞役動物作為人嘅食物、衣服、代人做實驗等傷害動物時，令人內心好過啲嘅半桶水方法，誤導人以為已經減輕對動物嘅傷害。
Tabula rasa 噉嘅觀點就算到咗廿世紀都仲相當受歡迎，例如响 1920 至 1930 年代嘅美國，行為論心理學家都成日喺度研究學習嘅現象，仲討論點樣用古典制約等嘅技術嚟教細路學習，認為噉樣做可以做到隨意噉形塑人類行為以至社會。
遺傳度係先天定後天研究上嘅一個重要概念。是但搵樣個體特性嚟睇，嗰樣特性嘅遺傳度係指樣特性有幾受到遺傳因素影響，高嘅遺傳度即係嗰樣特性主要受制於遺傳因素嘅，而低嘅遺傳度就係話嗰樣特性主要取決於後天因素。
... 呀噉。順帶一提，如果場研究係做喺非人動物身上嘅，噉研究者仲可以用啲實驗性啲嘅方法嚟研究，例如係特登將啲同卵孖胎分配俾隨機噉揀嘅養父母，而唔使咁擔心人道方面嘅考量。亦都可以睇埋光遺傳學同相關嘅技術。
係指表現型嘅變異。如果個數係 0 就表示「啲人喺基因型上完全冇分別，但喺表現型上可以有分別」，即係話嗰樣特性上嘅個體差異完全係由後天環境造成嘅，而如果個數係 1 就表示「啲人喺基因型上嘅差異，完全等同基因型嘅差異」，表示嗰樣特性上嘅個體差異完全係天生嘅。
量度喺特定嘅情況下，用架生去獲得事物跟標準單位比較所得嘅數據。量度架生包括有溫度計、車速錶、磅同電壓錶呀噉。為咗準確噉量度，架生必須好好校準同用得啱。但原則上，宇宙一切嘅量度結果都梗有一定程度嘅偏差，叫做標準誤差。
量度同數數係唔同嘅。量度係一個實數兼且嘅不準確。而數數係個自然數，可能準確。例如研究者數到一間屋有十個人住喺入面。量度係科學嘅根本，包括物理、化學同生物學等咁多唔同領域都會用到量度。量度喺工商業應用上都幾重要，譬如工程學、建築學、製造業、配藥生產同埋電子。
獲得準確嘅物理量都係難事。喺世上係完全無可能得到一個絕對嘅量度結果，相反，多次量度會因為有不同因素影響量度結果好似溫度、時間、電場。尤其係量度方法。例如量度光速，而家就有技術去準確量度，但係呢啲技術就為量度所得嚟結果有不穩定性。
植物係生物嘅一種主要形態，好似花、草、樹、木、叢、藤、蕨、地衣、藻、苔蘚都係植物。據估計而家一共有成35萬種植物。直至2004年，其中287,655個物種已經俾人確認，有258,650種開花植物同15000種苔蘚植物。
古希臘人阿里士多德將生物區分成植物同動物兩種。響林奈系統裏面，就俾佢分為植物界同動物界兩界。原先一啲真菌同幾種藻類都被歸納入去，之但係無論響專業方面，定抑或響普通人眼中，好難對「植物」作完美而極之明確嘅界定。
據估計而家全世界大約有350,000個植物物種，可以分類為種子植物、苔蘚植物、蕨類植物同蕨類相關。直至2004年，其中287,655個物種已經被確認，有258,650種開花植物、16,000種苔蘚植物、11,000種蕨類植物同8,000種綠藻。
啲科學家做完研究之後會將自己嗰啲結果同攞到嘅數據用科研論文嘅形式發表，等其他同學科嘅科學家有得交流或者試吓將啲結果攞去重覆驗證。除咗科學家之外，科研人員亦都包括咗好多好似係研究助理呢類嘅人員－佢哋通常冇博士學位，但識少少有關科研嘅嘢，所以就打工喺實驗室或者大學度幫手執頭執尾。
最基本上噉講，智能可以定義做「一個個體感知同推斷資訊、將呢啲資訊儲起同化為知識、並且用知識適應環境嘅能力」，包括諗嘢、對邏輯嘅運用、理解、自我意識、理性、計劃、創意同解難等嘅認知功能一般都俾人認定係衡量智能嘅重要指標。
喺社科當中，量度可以定義為「按照某啲規則，將數值加落去物件或者事件之上」，用嚟描述件物件或者事件嘅某啲特性，即係例如物理學上一個溫度計會對每一個佢量度到嘅熱度俾一個相應嘅數值，心理測量上嘅量度同一道理會用數值描述心理變數嘅每個可能數值，例如係用智商數值嚟描述一個個體嘅智能。
因素分析係一系列用嚟將大量變數轉化成少量因素嘅統計方法。因素分析有好多種做，不過做法一般都係由若干個直接觀察到嘅變數嗰度推想一個能夠解釋呢啲變數嘅變化嘅因素出嚟，而最後得出呢個因素能夠一定程度上反映嗰柞變數嘅變化。
如果卡隆巴系數數值大嘅話，就表示呢柞題目嘅變異數主要源自佢哋之間嘅協方差，簡單講就係表示「呢柞題目之間嘅變異數主要係由佢哋之間嘅相關引起嘅」而唔係源於佢哋各自獨立嘅變異－所以如果一柞題目嘅卡隆巴系數數值大，研究者就更有理由相信呢柞題目係量度緊同一個隱藏因素。
智商測驗係量度智能嘅心理測驗。喺嚴格嘅認知科學上，智能嘅定義有些少含糊，包括思考、對邏輯嘅運用、理解、自我意識、理性、計劃、創意同解難等等嘅認知功能都俾人認定係量度智能嘅重要指標。而喺最廣義上嚟講，智能可以定義為「一個智能體感知同推斷資訊、將呢啲資訊儲起同化為知識、並且運用知識適應環境嘅能力」。
假設多數受試者都係願意同有能力俾準確資訊嘅話，呢個性格測驗上嘅分數理應會一定程度上噉反映一個人幾容易驚。呢類性格測驗雖然話唔係完全靠得住，但經已相當有用－例如有個能夠「多數時候都準確噉量度」到外向度嘅問卷，而研究又發現外向度喺某啲情況下能夠預測一個員工嘅工作表現，噉呢個問卷就會喺管理上就有可能可以攞嚟幫手度請員工上嘅考量。
喺社科上，非自我報告測驗可以係靠受過訓嘅研究員做觀察。舉個簡單例子，想像一個教育心理學家，研究者想量度「學生喺課堂上花幾多時間做老師要佢哋做嘅作業」，佢可以首先定義好乜嘢係「做緊老師要佢哋做嘅作業」，然後請研究員幫手去課室實際觀察學生嘅行為，數住每個受觀察嘅學生「花幾多時間做老師要佢哋做嘅作業」－喺成個過程入面，研究者做到量度啲學生嘅行為，而且由始至終都冇要求啲學生答研究者嘅問題。
人工智能泛指由機械所展示嘅智能，相對於人同第啲動物所展示嘅自然智能。人工智能相關嘅研究會嘗試教機械做推理、知識表示、計劃、學習、自然語言處理以及郁同操控物體等嘅作業，呢啲研究嘅其中一個終極目標係想創造出強人工智能－即係能夠展現出同人無異嘅智能嘅 AI 。
喺英國嘅心理測量學研究係受達爾文嘅研究啟發嘅。喺 1859 年，達爾文出版咗佢嗰本名作《物種起源》，喺書入面提出物競天擇嘅概念，指出喺一個族群嘅生物當中會有個體差異，因為強壯啲或者聰明啲而比較擅長生存繁殖嘅個體會比較大機會能夠將自己身上嘅基因傳俾下一代，於是個生物族群嘅基因庫就會一代代噉有變化－即係個族群會進化。
另一方面，心理物理學研究喺 19 世紀嘅德國進行得如火如荼。心理物理學係心理學嘅一個子領域，專門研究刺激嘅物理性質會點樣影響呢啲刺激所造成嘅感受同體驗，例如一個心理物理學家會嘗試要佢嘅受試者聽幾個頻率唔同嘅聲，並且睇吓個受試者對呢幾個聲嘅體驗以及俾嘅反應有乜嘢唔同。